b'\n_START_ARTICLE_\nDuoraitiovaunu\n_START_PARAGRAPH_\nDuoraitiovaunu (tram-train) on raitiovaunu, joka voi liikenn\xc3\xb6id\xc3\xa4 sek\xc3\xa4 raitiotiell\xc3\xa4 ett\xc3\xa4 yleisen liikenteen rautatieverkolla. Vaunun s\xc3\xa4hk\xc3\xb6j\xc3\xa4rjestelm\xc3\xa4 ja kulunvalvonta soveltuvat molemmille raideliikennej\xc3\xa4rjestelmille._NEWLINE_Duoraitiovaunut k\xc3\xa4ytt\xc3\xa4v\xc3\xa4t katuverkolla 750\xc2\xa0V tasavirtaa, rataverkolla useimmiten korkeaj\xc3\xa4nnitteist\xc3\xa4 vaihtovirtaa, 15\xc2\xa0kV 16\xe2\x85\x94\xc2\xa0Hz (Saksa, Ruotsi ym.) tai 25\xc2\xa0kV 50\xc2\xa0Hz vaihtovirtaa (Suomi, Ranska, Tanska ym.) Rataverkolla k\xc3\xa4ytet\xc3\xa4\xc3\xa4n automaattista kulunvalvontaa, kadulla liikenne on kuljettajien aistinvaraisessa ohjauksessa._NEWLINE_Duoraitiovaunut ovat yleens\xc3\xa4 osa pikaraitiotiej\xc3\xa4rjestelm\xc3\xa4\xc3\xa4.\n_START_SECTION_\nDuoraitioteit\xc3\xa4 maailmalla\n_START_PARAGRAPH_\nKarlsruhe on duoraitiotien pioneeri, jossa duoliikennett\xc3\xa4 on ollut vuodesta 1992. Duoraitiovaunut yhdist\xc3\xa4v\xc3\xa4t Karlsruhen moniin kaupunkeihin kuten  Heilbronniin, Rastattiin, Pforzheimiin ja Baden-Badeniin. Yksitt\xc3\xa4isen linjan pituus on jopa 50\xe2\x80\x93100\xc2\xa0km._NEWLINE_Saarbr\xc3\xbcckenin duoraitiotie, jonka keskustan raitiotieosuus on my\xc3\xb6s t\xc3\xa4ysin uusi, otettiin k\xc3\xa4ytt\xc3\xb6\xc3\xb6n 1997 ja se ulottuu Ranskan puolelle Sarregueminesiin._NEWLINE_Kasselissa duoraitioliikenne k\xc3\xa4ynnistyi 2005. Sinne on hankittu sek\xc3\xa4 kahden j\xc3\xa4nnitteen _NEWLINE_ett\xc3\xa4 diesel-hybridivaunuja._NEWLINE_Duoraitiotieliikenteest\xc3\xa4 on p\xc3\xa4\xc3\xa4tetty tai se on suunnitteilla useissa kaupungeissa Ranskassa, Hollannissa ja Saksassa, mm. Mulhousessa ja Pariisin l\xc3\xa4hell\xc3\xa4 Bondy\xe2\x80\x93Aulnay-linjalla. _NEWLINE_Pohjoismaissa duoraitiotiet\xc3\xa4 tutkitaan Ruotsissa Link\xc3\xb6pingin ja Norrk\xc3\xb6pingin v\xc3\xa4lille. Suomessa p\xc3\xa4\xc3\xa4kaupunkiseudulla ja Turussa on tutkittu duoraitioliikennett\xc3\xa4._NEWLINE_Jo ennen Karlsruhen duoraitiotiet\xc3\xa4 on ollut olemassa j\xc3\xa4rjestelmi\xc3\xa4, joissa raitiovaunuilla on liikenn\xc3\xb6ity samalla radalla rautatieliikenteen kanssa. T\xc3\xa4llaisia ratoja ovat olleet mm. K\xc3\xb6ln\xe2\x80\x93Bonn-radat (nykyiset raitiolinjat 16 ja 18) Wienin ja Badenin v\xc3\xa4linen rata sek\xc3\xa4 Tukholman Liding\xc3\xb6banan (vuoteen 1979 asti). N\xc3\xa4ill\xc3\xa4 radoilla on kuitenkin ollut vain pienimuotoista tavaraliikennett\xc3\xa4 samalta yhti\xc3\xb6lt\xc3\xa4 kuin raitiovaunuliikennekin. Karlsruhessa nimenomaan t\xc3\xa4llaiset radat, nykyinen linja S1 olivat keskeinen innoitus varsinaiseen duoraitiovaunuliikenteeseen.\n_START_SECTION_\nDuoraitioteit\xc3\xa4 Suomessa\n_START_PARAGRAPH_\nSuomessa Kuopion kaupunki on vuonna 2018 k\xc3\xa4ynnist\xc3\xa4nyt selvityksen siit\xc3\xa4, voitaisiinko duoraitiotie toteuttaa v\xc3\xa4lille Suonenjoki\xe2\x80\x93Kuopio\xe2\x80\x93Siilinj\xc3\xa4rvi\xe2\x80\x93Lapinlahti\xe2\x80\x93Iisalmi. Vastaavat selvitykset ovat k\xc3\xa4ynniss\xc3\xa4 my\xc3\xb6s Jyv\xc3\xa4skyl\xc3\xa4n ja Lahden seuduilla. Jyv\xc3\xa4skyl\xc3\xa4ss\xc3\xa4 selvitykseen osallistuvat my\xc3\xb6s \xc3\x84\xc3\xa4nekoski, Laukaa ja Muurame sek\xc3\xa4 Lahdessa Heinola ja Orimattila.'